1Ri laleng taung namatéiyé Arung Uzia, uwitai PUWANGNGE. Tudangngi ri yasé’na kadéra arajan-Na iya matanré sibawa malebbié. Jumba-Na natongkoi sininna Bolana PUWANGNGE.
2Ri mattulilin-Na tettongngi mahlu’-mahlu’ iya malluwa’é pada-pada apié, tungke-tungke mappunnaiwi enneng panni. Duwa panni tongkoi rupanna, duwa tongkoi watakkaléna, sibawa duwa pannipa napakéi untu’ luttu.
3Mangobbii mennang séddié lao ri laingngé: "Mapaccing, mapaccing, mapaccing. Mapaccingngi PUWANG Iya Pommakuwasaé. Pennoi linoé ahadéréken-Na iya malebbié."
4Saddanna mennang mébbui pallanggana Bolana PUWANGNGE ténré, sibawa iyaro Bolana PUWANGNGE pennoi rumpu.
5Nainappa makkedaka, "Cilaka! Dé’na amménasanna ri aléku, saba’ macarépai témukku nasaba dosa, namonroka ri yelle’na bangsa iya makkuwaéttoro. Namuni makkuwaro, nasibawang mata ulukku purani uwita Arungngé, PUWANG Iya Pommakuwasaé!"
6Nainappa sala séddinna iyaro mahlu’é luttu lao ri iyya tiwi bara iya natiwié sibawa passipi-sipi polé ri mézbaé.
7Nagéssai iwéku sibawa iyaro baraé namakkeda, "Iyaé baraé purani nagéssa iwému. Rileddani makkekkuwangngé asalammu sibawa dosamu purani naddampengeng PUWANGNGE."
8Nainappa uwéngkalinga saddanna PUWANGNGE makkeda, "Niga Usuro matu? Niga matu mancaji pattiwi birittatta?" Umappébali, "Iyya’na. Suroka!"
9Nainappa Nasuroka lao tiwii iyaé pasengngé lao ri umma’é: "Matteruko matu méngkalingai, iyakiya dé’ najeppuiwi. Matteruko matu pénessaiwi, iyakiya dé’ muwissengngi aga iya kajajiyangngé."
10Namakkeda-Na lao ri iyya, "Kunruiwi pikkiranna sining tauwéro, pataru-taruiwi daucculinna sibawa pabutai matanna, kuwammengngi aja’ nakkita, maréngkalinga iyaré’ga majeppuiwi, nagiling ri Iyya sibawa majjappa."
11Makkutanaka, "Siyaga ittana iyaé keadaangngé matteru, PUWANG?" Pappébalin-Na, "Narapi kota-kotaé mancaji ruttungeng dé’gaga monroiwi, sining bolaé dé’ nariyonroina, sibawa tanaé mancaji kullang sibawa makabuttu,
12iyaro pabbanuwana kota-kotaé Urukkai matu lao ri onrong iya mabélaé, angkanna sininna tanaé mancaji masino-sinoi.
13Mala rékko ri yelle’na seppulo tau engka mupa iya monroé ri wanuwaéro, ripaccappu towi matu. Iyakiya pada-pada aju cikare’é rékko ritubbangngi engka mupa tona, makkuwatoro engka mupa matu nasésa polé ri bangsaéro iya mancajiyé pammulanna umma iya mapaccingngé."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn